આયુષ્માનની 'ડૉક્ટર જી'માંથી મૃણાલ નીકળી ગઈ | નવગુજરાત સમય
આયુષ્માન ખુરાનાની આગામી ફિલ્મ 'ડૉક્ટર જી'માં ફીમેલ લીડ રોલ માટે મૃણાલ ઠાકુરની પસંદગી કરવામાં આવી હતી. હવે અમને જાણવા મળ્યું છે કે, ડેટ્સના અભાવે તે આ ફિલ્મમાંથી નીકળી ગઈ છે. આ એક્ટ્રેસે ગયા વર્ષે લોકડાઉન પહેલાં આ ફિલ્મ સાઇન કરી હતી, પરંતુ આ ફિલ્મના શૂટિંગ માટે તેની પાસે સમય જ નથી.
આ ફિલ્મમાં મૃણાલનો રોલ ખૂબ સ્ટ્રોંગ હતો અને મેકર્સ આ ફિલ્મ માટે નવી જોડી ઇચ્છતા હતા. જોકે, ક્રૂએ આયુષ્માનના શેડ્યૂલને ધ્યાનમાં રાખીને તારીખો નક્કી કરી હતી ત્યારે મૃણાલે આ ફિલ્મમાંથી નીકળી જવું પડ્યું હતું. કેમ કે, તેણે એ જ તારીખો 'પિપ્પા' સહિતની તેની અન્ય ફિલ્મ્સને ફાળવી દીધી હતી. તેણે મેકર્સને આ વાત જણાવી હતી અને તેઓ પરસ્પર સંમતિથી અલગ થયા હતા.
'ડૉક્ટર જી' ફિલ્મના કેન્દ્રસ્થાને મેન્સ્ટ્રુએશન અને સેનિટેશનનો વિષય છે. જેનું શરૂઆતમાં નામ 'સ્ત્રી રોગ વિભાગ' હતું. મેકર્સ આ ફિલ્મ માટે શરૂઆતમાં આલિયા એફને કાસ્ટ કરવા ઇચ્છતા હતા, પરંતુ તેમણે એ પછી મૃણાલને ફાઇનલ કરી હતી. જોકે, હવે જ્યારે મૃણાલ આ ફિલ્મમાંથી નીકળી ગઈ છે ત્યારે મેકર્સે નવેસરથી ફીમેલ લીડની શોધ કરવી પડશે.